«Адыгэ пщащэ»
Акъыл жанрэ дахагъэкIэ щапхъэу къекIуэкI адыгэ пщащэр дунейпсо утыку йохьэ.
Жэпуэгъуэ мазэм, Адыгэ Республикэм и махуэр щагъэлъапIэм ирихьэлIэу «Адыгэ пщащэ» дунейпсо фестиваль-зэпеуэ Мейкъуапэ щекIуэкIынущ. Зэпеуэм къалэн нэхъыщхьэу зыхуигъэувыжыр ижь-ижьыж лъандэрэ лъэпкъым къыдэгъуэгурыкIуэ хабзэ дахэхэр, гъэсэныгъэ екIур ди щIэблэм нэхъ куууэ егъэцIыхунырщ. Адыгэ бзылъхугъэр дуней псом цIэрыIуэ щызыщIу, пщIэ лей къыщIыщыхуащIу щыта хьэлыфIхэр ди зэманми къызэрезэгъыр, ар зэрыдахэр иджыри зэ хьэкъ ящыщIыжынырщ абы и къызэгъэпэщакIуэхэм я мурадыр.
Адыгэ Республикэм ЩэнхабзэмкIэ и министерствэмрэ Щэнхабзэ центрымрэ жэрдэм ящIу къыхалъхьа «Адыгэ пщащэ» зэпеуэр «Урысейм и Щэнхабзэ (2012 — 2018 гъэхэм)» зыуэ щыт федеральнэ программэм хагъэхьащ.
Зэпеуэм хэт хъунущ Адыгэ, Къэбэрдей-Балъкъэр, Къэрэшей-Шэрджэс республикэхэм, Краснодар крайм, Москва, Санкт-Петербург къалэхэм, Урысей Федерацэм и адрей хэ-гъуэгухэм, Тыркум, Сирием, Израилым, Иорданием, Германием, Америкэм, Франджым, адыгэхэр щыпсэу нэгъуэщI къэралыгъуэхэм къикIа пщащэхэр (дэтхэнэми пщащэ щырыщ нэхъыбэ хигъэхьэну хуиткъым).
Зэпеуэм хэтыну ирагъэблагъэ зи ныбжьыр илъэс 17 — 25-м къриубыдэ, сантиметри 165-рэ нэхърэ мынэхъ лъахъшэ пщащэ нэмысыфIэхэр, адыгэ хъыджэбзым и жыпхъэм хуэкIуэ, гуакIуагъкIэ куэдым ефIэкI, IущагъкIэ и ныбжьхэм къахэжаныкI, зэфIэкI зиIэ нэрыбгэхэр.
Зэпеуэм хэтыну зыхуагъэфащэхэр щIыналъэхэм щыIэ Адыгэ Хасэхэм (Хасащхьэхэм) къыщыхахынущ.
ЕтIуанэ Iыхьэм, Мейкъуапэ жэпуэгъуэм и 1 — 5-хэм щекIуэкIынум, хъыджэбзхэм я зэфIэкIыр, акъылыр, щIэныгъэр, хабзэм зэрыхащIыкIыр, къызыхэкIам зэрахуэфащэр къыщагъэлъэгъуэнущ.
Япэрауэ, псалъэжьхэмрэ лъэпкъ Iущыгъэхэмрэ къагъэсэбэпурэ пщащэхэм Адыгэ Республикэм и махуэм хузэхалъхьа хъуэхъу дахэкIэ зыхуагъэзэну Iэмал иратынущ. КъыкIэлъыкIуэу тепсэлъыхьын хуейщ «Сэрэ сыкъызыхэкIа си лъэпкъымрэ» къызэщIрагъэубыдэ Iуэхугъуэхэм: зыщыщ лъэпкъыр, абы къыхэкIа цIыхушхуэхэр, адыгэм заужьын папщIэ ящIапхъэр, зэран къыхуэхъуу къилъытэ щхьэусыгъуэхэр къагъэлъагъуэн хуейщ (мы зэпеуэм пщащэм адыгэ фащэ щыщыгъын хуейуэ къегъэув). КъыкIэлъыкIуэр «Пщащэ унэ» зэпеуэрщ. Абы ипкъ иткIэ, хъыджэбзым и губзыгъагъыр, и анэдэлъхубзэр шэрыуэу зэрыIурылъыр, хъуэрыбзэкIэ зэрыпсэлъэфыр, зэманым зэрыдекIур, гъащIэм жыджэру зэрыхэтыр къигъэнэIуэнущ.
«Адыгэ шхын — узыншагъэм и къежьапIэ» зэпеуэм пщащэхэр зэрыпщэфIэфри адыгэ шхыныгъуэхэм зэрыхащIыкIри утыкум щагъэлъэгъуэнущ.
Зэпеуэм хуэтыну хуей пщащэхэр Къэбэрдей Адыгэ Хасэм фыкъекIуалIэ е мы телефонымкIэ (88662) 47-31-83 фыкъэпсалъэ хъунущ.
Щомахуэ Залинэ.
